
U   I M E   R E P U B L I K E   H R V A T S K E

R J E Š E N J E

Trgovački sud u Zadru, po sutkinji Tini Grgas, u prethodnom postupku radi utvrđivanja pretpostavki za otvaranje stečajnoga postupka nad dužnikom NENAD d.o.o., Pag, Križevačka 17, OIB: 76348692287, 2. srpnja 2018. 

r i j e š i o  j e 

Obustavlja se prethodni postupak nad dužnikom NENAD d.o.o. Pag, Križevačka 17, OIB: 76348692287.

Obrazloženje

Financijska agencija je 7. ožujka 2018. podnijela ovome sudu prijedlog za otvaranje stečajnog postupka nad uvodno označenim dužnikom na temelju odredbe čl. 110. st. 1. Stečajnog zakona (Narodne novine broj 71/15, u nastavku teksta: SZ) navodeći da dužnik na dan 5. ožujka 2018. u Očevidniku redoslijeda osnova za plaćanje ima neizvršene osnove za plaćanje u iznosu od 7.520,26 kuna u neprekinutom razdoblju od 120 dana te da ima jednog zaposlenika. 
Povodom navedenog prijedloga, rješenjem ovoga suda poslovni broj gornji 4. svibnja 2018. pokrenut je prethodni postupak radi utvrđivanja pretpostavki za otvaranje stečajnoga postupka nad dužnikom.
Na ročištu za utvrđivanje pretpostavki za otvaranje stečajnoga postupka pristupio je direktor dužnika Nenad Radoslavić navodeći da nije suglasan s prijedlogom za otvaranje stečajnoga postupka nad dužnikom iz razloga jer je dužnik ima realnu mogućnost u kratkom roku podmiriti dugovanje povodom kojeg je Financijska agencija podnijela prijedlog za otvaranje stečajnoga postupka, predlažući sudu odgodu ročišta na rok od 30 dana u kojem da će dostaviti predmetni sporazum i potvrdu Financijske agencije na okolnost da račun dužnika više nije u blokadi. 
Nakon navedenog ročišta podneskom od 2. srpnja 2018. dužnik je u prilog svojim tvrdnjama podnio u spis potvrdu Financijske agencije iz koje proizlazi da račun dužnika više nije u blokadi.  
Odredbom čl. 6. st. 2. t. 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje kojeg vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, dok je odredbom čl. 7. st. 1. SZ-a propisano da prezaduženost postoji ako je imovina dužnika pravne osobe manja od postojećih obveza. 
Nadalje, odredbom 128. st. 9. SZ-a je propisano je da će sud obustaviti postupak ako dužnik do završetka prethodnoga postupka postane sposoban za plaćanje.  
	S obzirom da iz potvrde Financijske agencije o blokadi računa i novčanih sredstava dužnika od 29. lipnja 2018. jasno proizlazi da račun dužnika više nije u blokadi te da u Očevidniku redoslijeda osnova za plaćanje dužnik više nema evidentiranih neizvršenih osnova za plaćanje povodom kojih je podnesen predmetni prijedlog, to je razvidno da su prestali stečajni razlozi nesposobnosti dužnika za plaćanje i prezaduženosti istog u smislu odredbi čl. 5., 6. i 7. SZ-a te da je dužnik do završetka prethodnoga postupka postao sposoban za plaćanje. 
Postupajući temeljem odredbe čl. 128. st. 9. SZ-a, a prethodno utvrdivši da nisu ostvareni stečajni razlozi iz odredbi čl. 5., 6. i 7. SZ-a potrebni za otvaranje stečajnog postupka nad dužnikom, predmetni prethodni postupak je trebalo obustaviti te donijeti odluku kao u izreci ovog rješenja.


U Zadru 2. srpnja 2018. 


Za točnost otpravka-ovlaštena službenica:                                              Sutkinja:
Nena Mužanović                                                                                     Tina Grgas, v.r.



Uputa o pravnom lijeku: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-oglasnoj ploči suda. Žalba se podnosi u tri primjerka putem ovog suda za Visoki trgovački sud Republike Hrvatske u Zagrebu. 

1. [bookmark: _GoBack]Dužniku neposredno
2. FINA/ e-Oglasna ploča suda  
            3. e- Oglasna ploča suda 

